પાટીદાર નેતા હાર્દિક પટેલે અનામત નહીં તો અન્ન-જળનો ત્યાગ કરી આમરણ ઉપવાસ પર બેસવાની જાહેરાત કરતાં પાટીદારોનું રાજકારણ ફરી એકવાર ગરમાયું છે. હાર્દિકની આ જાહેરાતને એક વર્ગ દ્વારા રાજકીય જાહેરાત ગણાવવામાં આવી રહી છે. વર્ષ ૨૦૧૯ની લોકસભાની ચૂંટણીમાં સરકારને ભીંસમાં લેવા તેણે આવી જાહેરાત કરી હોવાનું ચર્ચાઇ રહ્યું છે. જ્યારે કે હવે પાટીદારોમાં જ ભાગલાં પડી ગયા છે અને ત્રણ વર્ષ પહેલા એક મંચ પર આવેલા યુવાન નેતાઓ પણ હાર્દિકને છોડી ગયા છે. ત્યારે હાર્દિકના ઉપવાસ આંદોલનમાં કેટલા લોકો જોડાશે તે એક પ્રશ્ન છે. બીજી બાજુ આ ત્રણ વર્ષોમાં હાર્દિકની છબીને પણ નુકસાન થયું હોવાથી પાટીદારો તેની પડખે રહે છે કે કેમ એ જોવા જેવું રહેશે. જો કે, હાર્દિકે હાલ તો સ્પષ્ટ કર્યું છે કે,‘અનામત માટે જીવ આપવો પડે તો પણ હું તૈયાર છું.’